宿餘杭普救蘭若同訥義二僧訪法喜寺尋登綠野亭
作者：張鎡
朝代：宋

paragraphs: 平生樂遊觀，幾欲遍區宇。
足力有限量，勝處空默數。
餘杭舊名邑，相距纔步武。
蘇翁綠野詠，方冊每欣睹。
朅來始經行，解擔日蹉午。
招提略憇倦，鑪熏散雲縷。
上人別累年，省識但能祖。
應憐憂患跡，官路還踽踽。
將勤設瓜果，就蔭指柵楰。
少焉湯浴罷，作意訪奇古。
相從到鄰寺，儒宮換堂廡。
揆昔列鐘魚，俄此登簋簠。
萬法迭成壞，紛紛競誰主。
旋陟陂上亭，傾摧幾風雨。
老柳不復見，危闌試憑俯。
青山幸縈繞，寧暇問秦禹。
水流天接處，桑塍間蔬圃。
種蓮止坳塘，炊煙莽村聚。
咨嗟雜慰快，擬去還眷憮。
一笑詩已成，馳奔遽忘苦。